## Plan adresiranja

### NN 154/2008 (29.12.2008.), Plan adresiranja

HRVATSKA AGENCIJA ZA POŠTU I ELEKTRONIČKE KOMUNIKACIJE

4206

Na temelju članka 12. stavka 1. točke 9 i članka 69. stavka 3. Zakona o elektroničkim komunikacijama (»Narodne novine«, br. 73/08), Hrvatska agencija za poštu i elektroničke komunikacije donosi

PLAN ADRESIRANJA

1. Kôdovi zatvorenih korisničkih skupina (CUG – Closed User Group)

Kôdovi zatvorenih korisničkih skupina (CUG – Closed User Group) upotrebljavaju se za uspostavljanje zatvorenih korisničkih skupina i prenose se ITU-T Signalizacijskim sustavom broj 7 (»”SS No. 7”«). Struktura kôdova zatvorenih korisničkih skupina određena je ITU-T preporukom X.180. Kôd zatvorene korisničke skupine sastoji se od dva dijela – dijela A i dijela B. Dio A čine četiri dekadske znamenke i upotrebljava se da bi odredio raspon kôdova. Ako prva znamenka dijela A ima vrijednost 0, tada druga, treća i četvrta znamenka dijela A predstavljaju znamenke kôda zemlje (CC – Country Code), u skladu s ITU-T preporukom E.164.

Ako prva znamenka dijela A ima vrijednost između 1 i 7 uključivo, ostale znamenke dijela A predstavljaju identifikacijski kôd podatkovne mreže (DNIC – Data Network Identification Code). Dio B predstavlja jedinstvenu oznaku zatvorene korisničke skupine i čini ga šestnaesteroznamenkasti binarni kôd. Dio B se prikazuje kao peteroznamenkasti dekadski broj koji može poprimiti vrijednosti od 0 do 65 535.

|  |  |  |  |  |
| --- | --- | --- | --- | --- |
| 0 | 3 | 8 | 5 | Oznaka zatvorene korisničke skupine (CUG – Closed User Group) (5 znamenaka) |
| Dio A | | | | Dio B |

Struktura kôda zatvorene korisničke skupine (CUG – Closed User Group)

2. Kôdovi međunarodnih signalizacijskih točaka (ISPC – International Signalling Point Code)

Kôdovi signalizacijskih točaka (SPC – Signalling Point Code) upotrebljavaju se za adresiranje signalizacijskih točaka u signalizacijskim mrežama zasnovanim na ITU-T Signalizacijskom sustavu broj 7 (»”SS No. 7”«). Za razlikovanje različitih vrsta adresa signalizacijskih točaka upotrebljava se oznaka mreže (NI – Network Identification).

Kôdovi međunarodnih signalizacijskih točaka (ISPC – International Signalling Point Code) upotrebljavaju se za identifikaciju međunarodnih signalizacijskih točaka u međunarodnim signalizacijskim mrežama zasnovanim na ITU-T Signalizacijskom sustavu broj 7 (»”SS No. 7”«). Međunarodna signalizacijska mreža određena je vrijednošću oznake mreže NI = 00. Struktura kôdova međunarodnih signalizacijskih točaka propisana je ITU-T preporukom Q.708. Kôd međunarodne signalizacijske točke sastoji se od 14 bita, a može se prikazati uz pomoć tri dekadska broja. Kombinacija polja, koja sadrže bitove NML (dekadske vrijednosti od 0 do 7) i bitove K-D (dekadske vrijednosti od 0 do 255), upotrebljava se za identifikaciju područja signalizacijske mreže. Bitovi CBA (dekadske vrijednosti od 0 do 7) označavaju pojedinu signalizacijsku točku unutar određenog područja signalizacijske mreže.

Kôdovi područja signalizacijske mreže (SANC – Signalling Area/Network Codes), dodijeljuju se Republici Hrvatskoj od strane ITU-a. Unutar svakog SANC kôda moguće je dodijeliti 8 kôdova međunarodnih signalizacijskih točaka (ISPC – International Signalling Point Code).

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| N | M | L | K | J | I | H | G | F | E | D | C | B | A |
| 3 bita | | | 8 bitova | | | | | | | | 3 bita | | |
| Kôd područja signalizacijske mreže (SANC – Signalling Area/Network Code) | | | | | | | | | | | Identifikacija signalizacijske točke | | |
| Kod međunarodne signalizacijske točke (ISPC – International Signalling Point Code) | | | | | | | | | | | | | |

Struktura koda međunarodne signalizacijske točke (ISPC – International Signalling Point Code)

3. Kôdovi pokretnih mreža (MNC – Mobile Network Code)

Kôd pokretne mreže (MNC – Mobile Network Code) dio je međunarodne oznake pokretnog pretplatnika (IMSI – International Mobile Subscriber Identity), čija je struktura određena ITU-T preporukom E.212. International Mobile Subscriber Identity. Namjena međunarodne oznake pokretnog pretplatnika (IMSI – International Mobile Subscriber Identity) jedinstveno je međunarodno označavanje pokretnih korisnika u pokretnim elektroničkim komunikacijskim mrežama. Vrijednost kôda zemlje za pokretne mreže (MCC – Mobile Country Code) za Republiku Hrvatsku je 219. Kôd pokretne mreže (MNC – Mobile Network Code) u kombinaciji s MCC kôdom jednoznačno određuje pokretnu elektroničku komunikacijsku mrežu. Kôd pokretne mreže sastoji se od dvije znamenke te je stoga moguće dodijeliti 100 MNC kôdova u rasponu od 00 do 99.

|  |  |  |
| --- | --- | --- |
| MCC – Mobile Country Code | MNC – Mobile Network Code | MSIN – Mobile Station Identification Number |
| 3 znamenke | 2 znamenke | Najviše 10 znamenaka |
| Međunarodna oznaka pokretnog pretplatnika (IMSI – International Mobile Subscriber Identity) | | |
| Najviše 15 znamenaka | | |

Struktura međunarodne oznake pokretnog pretplatnika (IMSI – International Mobile Subscriber Identity)

4. Kôdovi nacionalnih signalizacijskih točaka (NSPC – National Signaling Point Code)

Kôdovi signalizacijskih točaka (SPC – Signaling Point Code) upotrebljavaju se za adresiranje signalizacijskih točaka u signalizacijskim mrežama zasnovanim na ITU-T Signalizacijskom sustavu broj 7 (»”SS No. 7”«). Za razlikovanje između različitih vrsta adresa signalizacijskih točaka upotrebljava se oznaka mreže (NI – Network Identification).

Kôdovi nacionalnih signalizacijskih točaka označavaju signalizacijske točke u nacionalnoj signalizacijskoj ravnini. Nacionalna signalizacijska ravnina određena je vrijednošću oznake mreže NI = 11 (binarni zapis) (nat 1), te je predviđena za nacionalnu uporabu u skladu s ITU-T preporukom Q.704.

Planom adresiranja nije obuhvaćen raspon kôdova signalizacijskih točaka označenih vrijednošću oznake mreže NI = 10 (binarni zapis) (nat 0), koji operatori mogu slobodno upotrebljavati u svojim mrežama.

Kôdovi nacionalnih signalizacijskih točaka su duljine 14 bita, a prikazuju se u strukturi 7-6-1. U dekadskom obliku kôdovi nacionalnih signalizacijskih točaka mogu poprimiti vrijednosti od 0 do 16 383.

|  |  |  |
| --- | --- | --- |
| A (7 bitova) | B (6 bitova) | C (1 bit) |

Struktura kôda nacionalne signalizacijske točke (NSPC – National Signaling Point Code)

5. Identifikacijski kôdovi podatkovnih mreža (DNIC – Data Network Identification Code)

Identifikacijski kôd podatkovne mreže (DNIC – Data Network Identification Code) dio je međunarodnog podatkovnog broja čija su struktura, značajke i primjena određeni ITU-T preporukom X.121. Duljina međunarodnog podatkovnog broja iznosi najviše 14 znamenaka. Identifikacijski kôd podatkovne mreže (DNIC – Data Network Identification Code) sastoji se od četiri dekadske znamenke, od kojih prve tri znamenke predstavljaju kôd zemlje za podatkovne mreže (DCC – Data Country Code). Vrijednost kôda zemlje za podatkovne mreže (DCC – Data Country Code), dodijeljena Republici Hrvatskoj je 219. Unutar jednog kôda zemlje za podatkovne mreže (DCC – Data Country Code) moguće je identificirati 10 javnih podatkovnih mreža, ili 9 javnih podatkovnih mreža i jedan identifikacijski kôd podatkovne mreže koji je rezerviran za privatne podatkovne mreže, spojene na javnu podatkovnu mrežu (mrežu za prijenos podataka).

|  |  |
| --- | --- |
| DNIC – Data Network Identification Code | Broj mrežnog terminala |
| 4 znamenke | Najviše 10 znamenaka |

Struktura međunarodnog podatkovnog broja (DNIC – Data Network Identification Code)

Klasa: 011-01/08-01/00012

Urbroj: 376-11-08-02

Zagreb, 5. prosinca 2008.

Predsjednik Vijeća Agencije
Gašper Gaćina, dipl. ing. el., v. r.

Ostalo, NN 154/2008-4206